kardosdrur/scandi-wiki huggingface dataset:
Valutahandel

Valutahandel foregår på det internationale valutamarked og giver mulighed for at stater, (særligt centralbanker), organisationer, virksomheder og privatpersoner kan sælge en valuta og købe en anden.

Valutahandel er en forudsætning for international handel. Hvis en dansk virksomhed vil købe varer af en amerikansk leverandør, er den danske virksomhed formentlig nødt til at betale leverandøren i dollars. Hermed opstår et behov for at veksle én valuta til en anden. Det skønnes, at der omsættes for over 3,98 trillioner dollars om dagen.

Ved valutaspekulation forstås, at en valutahandel eksempelvis sælger danske kroner og køber amerikanske dollars i håb om, at valutakursen forandres over tid, således at man kan sælge de amerikanske dollars til en bedre kurs. En aftale om at bytte to valutaer, og senere bytte dem tilbage igen, kaldes en  swap.

Det har traditionelt set være større investeringsbanker, internationale koncerner og andre finansielle store spillere der har haft adgang til valutamarkedet. Dette skyldes de høje transaktionssummer der har været minimum i valutahandlen. Men takket være en stor mængde nye udbydere på markedet, er det nu muligt selv for privatpersoner at handle valuta direkte på markedet.

For private valutaspekulanter i Danmark er det væsentligt at hæfte sig ved skattelovgivnigen. Den er nemlig ikke helt så gunstig, som lovgivningen er over for aktiespekulation. Forskellen er, at et eventuelt tab på årets valutahandel IKKE kan trækkes fra, som det er tilfældet med aktiehandel. Privatpersoner skal angive det samlede resultat af årets handel i selvangivelsen under ”Anden personlig indkomst”.  Gevinst angives i rubrik 346, mens tab angives i rubrik 85 til fremførsel i op til 5 år.

Den danske krone er part i under 1% af verdens samlede valutahandler.

Kilder 

Valutamarked
Proenzym

Proenzym er et generelt udtryk som bliver brugt om et enzym som skal processeres før end at det bliver aktivt. Det kan ofte være proteolytisk kløvning af et N- og/eller et C-terminalt peptid. Der kan også være tale om andre posttranslationelle modifikationer.
Udtrykket bruges også om enzymer i maven:
Proenzym er det som man kalder enzymer der afgives til tarmkanalen i en inaktiv form. Visse enzymer er dannet som et proenzym, men bliver derefter omdannet til et aktivt enzym.

I de fleste fordøjelsesenzymer for de f.eks. først deres katalytiske aktivitet efter omdannelse, når de er blevet udskilt til mavesækkens eller tarmens indre.

Enzymer
Der Sturm

Der Sturm ("Stormen") var de tyske expressionisters tidskrift fra 1910 til 1932 og tillige navnet på et kunstgalleri i Berlin. Tidskriftet indeholdt illustrationer udført af medlemmerne i Die Brücke og Der Blaue Reiter og artikler som forklarede den nye æstetik.

Der Sturm blev grundlagt af Herwarth Walden. Han var mellem 1912 og 1924 gift med Nell Roslund fra Landskrona, som anses for at være en af Sveriges første kvindelige abstrakte kunstner. Hun var også en vigtig organisator inden for Der Sturm.

Historie 
Til de litterære medarbejdere hørte blandt andre Peter Altenberg, Max Brod, Richard Dehmel, Anatole France, Knut Hamsun, Arno Holz, Karl Kraus, Selma Lagerlöf, Else Lasker-Schüler, Adolf Loos, Heinrich Mann, Paul Scheerbart og René Schickele. Omkring tidsskriftet opstod der en særlig kreds, der Sturmkreis. På forlaget Sturmverlag blev der udgivet ekspressionistiske dramaer (af blandt andre Hermann Essig og August Stramm), kunstmapper (Oskar Kokoschka), kunstnermonografier (Kandinsky-album) og kunstteoretiske skrifter af Herwarth Walden. De mest kendte udgivelser var die Sturm-Bücher ("Sturm-bøgerne"). Ved siden af bøgerne blev der også udgivet kunstpostkort efter værker af yngre og for det meste ukendte kunstnere: Franc Marc, Wassily Kandinsky, Oskar Kokoschka, August Macke, Carlo Mense, Gabriele Münter, Georg Schrimpf, Maria Uhden og andre.

Begrebet Sturm blev af Herbarth Walden udviklet til et slags varemærke for moderne kunst i Tyskland. Der fandtes en Sturmbühne ("Sturm-scene") (1918), et Sturm-Galerie ("Sturm-galleri") og Sturm-Abende ("Sturm-aftener") hvor der blev foredraget futuristisk lyrik. Galleriet opnåede europæisk betydning gennem den "første tyske efterårsudstilling" i 1913. Ved die Sturm-Kunstschule ("Sturm-kunstskolen", 1916), som blev ledet af Georg Muche, underviste blandt andre Oskar Kokoschka og Wassily Kandinsky samt malere som tilhørte Brücke-gruppen og Blaue Reiter-gruppen. I 1917 blev der også oprettet en Sturm-Buchhandlung ("Sturm-boghandel").

Især i tiden før udbruddet af første verdenskrig spillede Der Sturm en afgørende rolle i samkvemmet mellem franske og tyske ekspressionister. Der blev regelmæssigt offentliggjort digte og tekster af franske eller fransksprogede ekspressionister (Guillaume Apollinaire, Blaise Cendrars og andre). Da der udbrød krig mellem de to lande blev dette samkvem afbrudt, men blev genoptaget i 1920'erne, om end i mindre udstrækning.

Referencer

Litteratur 
 Barbara Alms og Wiebke Steinmetz: Der Sturm. Delmenhorst, 2000. 
 Georg Brühl: Herwarth Walden und "Der Sturm". DuMont, 1983. 
 Lothar Schreyer: Erinnerungen an Sturm und Bauhaus. Hamburg/Berlin: Verlag Deutsche Hausbücherei, 1956.



Tidsskrifter fra Tyskland
Etableret i 1910
Ophørt i 1932
Berlin
Kunstnersammenslutninger
Slimslør-familien

Slimslør-familien (Gomphidiaceae) er en familie i Rørhat-ordenen. Slimslørhatte har dog ikke rør, men lameller på undersiden af hatten.

 Slimslørhat (Gomphidius)
3-Hexyn

3-Hexyn er en organisk forbindelse med formlen C2H5CCC2H5. Det er en farveløs væske, og er den mest almindelige af de tre hexynisomerer. Sammen med 2-butyn og diphenylacetylen benyttes den som en reference-acetylenlignende ligand i organometalisk kemi. 3-Hexyn er nyttig, fordi dens 1H NMR-signaler for methylengrupperne giver stereokemiske oplysninger i oktaedriske komplekser.

Alkyner
Paranormal Activity

Paranormal Activity er en mockumentary-gyserfilm skrevet og instrueret af Oren Peli. Filmen havde premiere på Sreamfest Film Festival i USA 14. oktober 2007 og blev vist på Slamdance Film Festival den 18. januar 2008. Den uhyggelige og utraditionelle filmen fik verdenspremiere 16. oktober 2009 takket være Steven Spielberg, som havde set den og oplevet paranormale hændelser i sit hjem. Han foreslog at den skulle vises for offentligt. Paranormal Activity blev indspillet med et budget på $15.000 dollar og har indtjent $97,430,000 dollar. Den er optaget med et konventionelt kamera og efterligner en dokumentarfilm i stil med mockumentaryfilmen The Blair Witch Project. Den blev rost for at være en af de mest skræmmende film. Der er blevet produceret yderligere fem film i serien, hvoraf den seneste udkom i 2015.

Handling 

To unge studerende Katie og Micha, der snart skal forloves, er lige flyttet ind i et hus i San Diego i Californien. Katie afslører for sin kæreste, at hun altid har hun hørt mystiske lyde om natten og følt sig forfulgt af et spøgelse. Også i det nye hus er der noget, der rumsterer i mørket. Micha har købt et videokamera for at dokumentere det, og snart bliver han besat af tanken om at opklare mysteriet, da han ikke tror, at en clairvoyant kan løse det. Kameraet optager alt, hvad der sker i soveværelset. Han provokerer den usynlige gæst og gør det hele værre og værre. Katie bliver trukket ud af sengen og ud i gangen, hvor Micha løber efter hende. Hun bliver "bidt" af en usynlig. Natten efter går Katie ned i køkkenet. Hun skriger, og Micha løber ned og bliver dræbt. Katie vender tilbage til værelset som dæmon og løber ind i kameraet. Filmen slutter...

Trivia 
 Den debuterende filminstruktør Israelsk-fødte Oren Peli havde været bange for spøgelser gennem hele sit liv, selv havde en skræk for komediefilmen Ghostbusters, men besluttede sig for at omdanne denne frygt indtil noget positivt og produktivt .
 Instruktøren filmede hele filmen i sit eget hjem.

Referencer

Medvirkende 
 Katie Featherston som Katie
 Micah Sloat som Micah
 Mark Fredrichs som Fysikern
 Amber Armstrong som Amber
 Ashley Palmer som Offer på Internet
 Randy McDowell som Lt. Randy Hudson (original version)
 Tim Piper som Richard (original version)
 Crystal Cartwright som Exorcism Nanny (original version)

Eksterne henvisninger 
 Officielle side
 

Gyserfilm fra USA
Film fra 2007
Film om Hjemsøgte huse
Overnaturlige gyserfilm
Oren Peli

Oren Peli (født 1971) er en Israelsk-født filminstruktør og manuskriptforfatter. Han skrev og instruerede succesfilmen Paranormal Activity. I 2015 udkom science fiction-gyseren Area 51. 

Før hans filmkarriere var han videospil-designer.

Filmografi 
 Paranormal Activity (2007) (manuskript, instruktion)
 Area 51 (2010) (manuskript, instruktion)

Referencer

Eksterne henvisninger 
 

Filminstruktører fra Israel
Personer fra Israel
Colin Archer

Colin Archer (født 22. juli 1832 på Tollerodden i Larvik, død 8. februar 1921 samme sted) var en norsk bådkonstruktør og bådebygger.

Archer er mest kendt for konstruktionen og bygningen af polarskibet «Fram», som han byggede for Fridtjof Nansen, og for sit arbejde med redningsfartøjer. 

I alt byggede han mere end 200 skibe, hvoraf 14 var redningsfartøjer, 70 lystfartøjer og 60 var lodsbåde.

Det første redningsfartøj, «RS1», som bærer Archers navn, blev søsat i 1893, og tjente i 40 år. Det tilhører nu Norsk Sjøfartsmuseum og er stadig i brug.

Eksterne henvisninger 

Ingeniører fra Norge
Bådebyggere
Skibsbyggere
Point de vue

Point de vue (af fr. = fikspunkt) betyder inden for arkitektur og havekunst en skulptur eller bygning, der danner blikfang for enden af en akse: en allé, boulevard eller anden gadestrækning. Begrebet er særligt knyttet til barokkens gestaltning af formelle haver (f.eks. Versailles) og til barokkens byplanlægning, men er ikke begrænset til denne stilperiode.

Franske vendinger
Landskabsarkitektur
Havekunst
Arne Boelt

Arne Boelt (født 14. november 1961 i Hæstrup) er en dansk politiker, der var borgmester i Hjørring Kommune, valgt for Socialdemokraterne, fra 2010 til 2021. I 2021 tabte Boelt borgmesterposten til Søren Smalbro fra Venstre.

Boelt er uddannet tømrer og ambulancebehandler ved Falck og har arbejdet på stationen i Hjørring.

Han er bosiddende i Sindal.

Han har været medlem af Hjørring Byråd siden 2005. På borgmesterposten efterfulgte han Finn Olesen.

Referencer 

Borgmestre fra Socialdemokraterne
Borgmestre i Hjørring
Borgmestre i Danmark 2018-2021
Justitia

Justitia er retfærdighedens gudinde i romersk mytologi. Hun modsvarer den græsk mytologis Dike. I vor tid anvendes Justitia som personifikation af jura, lov, retsvæsnet og retfærdighed.

Justitia er oftest afbilledet med et sværd i den ene hånd og en balancevægt i den anden. I moderne tid er det desuden blevet kutyme at afbilde hende med bind for øjnene, for på den måde at symbolisere, at alle er lige for loven, og at Justitia dømmer med ”blind retfærdighed” uden at lade sig flytte af hverken penge, magt, personlighed eller noget andet irrelevant. Balancevægten står for retfærdighed og sværdet for magt.

Justitia er et hyppigt anvendt symbol på domstole i store dele af verden og af forskellige firmaer og individer med relation til domstolene, som f.eks. advokater. Ydermere er Justitia symbolet på, at retfærdighed anvendes over for alle, som måtte stå til ansvar for sine handlinger i retten. Justitia vægtskåle rummer den konnotation, at jura ofte går ud på at afveje forskellige modstående hensyn.

Referencer 

Jura
Retfærdighedsgudinder
Personifikationer
Romerske gudinder
DanskOase

DanskOase er en kirkelig netværksorganisation tilknyttet Folkekirken, stiftet i 1989.

Baggrunden for stiftelsen var den karismatiske bevægelses anliggender om Helligånden og nådegaverne. I tre år før stiftelsen mødtes præster til et konvent i Vejen for at drøfte, hvordan de kunne tænke den nye organisation. Resultatet blev stiftelsen af DanskOase som en paraplyorganisation med ledelse af cirka 12 præster og lægfolk.

DanskOase holder hvert år sommerstævnet SommerOase med enkeltpersoner og grupper fra hele landet. Ugen byder bl.a. på lovsang, undervisning, seminarer, koncerter, børneaktiviteter og ungdomsevents. Lovsangen udgives på cd. Endvidere udgives OaseMagasinet fire gange om året med et årligt oplag 3.800 eksemplarer.


Børn og unge 
Et børne- og ungdomsarbejde blev opbygget med lokale foreninger. Børne- og ungdomsafdelingen afholdt bl.a. nationale ungdomslejre. I dag er Børne- og UngdomsOase en selvstændig stadigt voksende organisation, der arbejder tæt sammen med DanskOase.

En stor del af arbejdet ligger i de årlige lejre og events: Børne og ungdomsspor på SommerOase, LederOase, PåskeOase og lokale events.

Menigheder

Silkeborg Oasekirke 
Oasefællesskabet i Silkeborg blev dannet som en frimenighed i 1998. Menigheden skiftede i 2012 navn til Silkeborg Oasekirke.

Kirken holder til i Arena Centret. Foruden gudstjeneste arbejder kirken med diakoni og arbejde blandt børn og unge.

Frimenigheden har medio 2012 syv fastansatte, tre frivillige og et menighedsråd. Kirkens præst er Ruben Dalsgaard.

Holstebro Oasekirke  
Holstebro Oasekirke startede i 2005 som en frimenighed med navnet "Holstebro Frimenighed". I 2014 skiftede menigheden navn til Holstebro Oasekirke. 

Kirken holder til på Holstebro Kristne Friskole og har ca. 100 kirkegængere. Udover gudstjeneste har kirken børnearbejde. Kirken ansatte pr. 1. februar 2010 Peter Sode Jensen som præst.

Flg. kirker/menigheder er tilknyttet netværket:
Bethlehemsfællesskabet (Nørrebro), Byens Valgmenighed (København), Fyns Valgmenighed, Fårevejle Frimenighed, Horsens Valgmenighed, Josvafællesskabet (Aalborg), Karlslunde Strandkirke, Kernefællesskabet (Øster Snede), Kernehuset (Vejle), Klyngefællesskabet Esbjerg, Kolding Valgmenighed, Københavns Frimenighed, Midtjyllands Valgmenighed, Oase Sønderjylland, Odder Frimenighed, Randers Frimenighed, Vejle Frimenighed, Aalborg Valgmenighed og Aarhus Valgmenighed.

Noter

Eksterne henvisninger 
DanskOase
Børne- og UngdomsOase

Missionsarbejde
Frimenigheder
Folkekirken
Valgmenigheder
Etableret i 1989
Bjergrørhvene

 
Bjergrørhvene (Calamagrostis epigejos), også skrevet Bjerg-Rørhvene, er en 50-100 cm høj græsart, der vokser på tørre skrænter, strandoverdrev og i skovkanter.

Beskrivelse 
Bjergrørhvene er en flerårig græsart med en tueformet og senere tæppedannende vækst. Bladene er buet overhængende, smalle og ru. Begge bladsider er ensartet grågrønne. Blomstringen sker i juli-august, hvor man finder blomsterne siddende samlet for enden af særlige stængler i store, endestillede toppe med korte sidegrene og mange småaks. De enkelte blomster er ufuldkomne og reducerede. Frugterne er nødder, som er beskyttet af et dækblad med stiv stak.

Rodnettet er kraftigt og dybtgående. Planten danner lange udløbere og hver klon kan dække store arealer.

Højde x bredde og årlig tilvækst: 0,75 x 0,50 m (75 x 50 cm/år), heri dog ikke medregnet skud og blade fra udløberne. Disse mål kan fx bruges til beregning af planteafstande, når arten anvendes som kulturplante.

Voksested 

Arten er udbredt fra Syd- og Centralafrika over Mellemøsten til Centralasien, Sibirien og Østasien samt det meste af Europa. Den er naturaliseret i Nordamerika. I Danmark er den ret almindelig på heder, klitter, strandoverdrev og i lyse krat og skove. Arten er således knyttet til tørre eller let fugtige steder.

I Grøftemosen, som ligger i Gribsø-området findes arten sammen med bl.a.
blåbær, blåtop, skovstjerne, alm. star, tranebær, dunbirk, duskfredløs, engrørhvene, hundehvene, kærsvovlrod, lysesiv, mosebølle, næbstar, smalbladet kæruld, tormentil og tuekæruld

Note

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet

Kilder 
 Signe Frederiksen et al., Dansk flora, 2. udgave, Gyldendal 2012. .

Rørhvene
Tørketålende planter
Lovsang

Lovsang er sange med det formål at udtrykke religiøs hengivenhed typisk rettet mod en eller flere guder. I bibelsk sammenhæng er en lovsang, en sang der (lov)priser Gud, eksempelvis i Davids Salmer. Begrebet indebærer salmer og åndelige sange; det kan være klassiske kirkesalmer, religiøse hymner, eller andre sange der enten omhandler eller henvender sig direkte til én eller flere guder. Lovsang kan også være remser der gentages, sommetider for at opnå en form for trance, hvori det guddommelige kan kommunikere direkte med mennesket, og/eller som redskab i en dæmonuddrivelse (eksorcisme). Disse forskellige undergenrer blandes ofte, og i moderne, samtidig kristen musik kan en lovsang sagtens være en åndelig popsang, som samtidigt har elementer af en religiøs hymne, og på samme tid indeholder remser, der gentages for at lede de deltagende ind i en guddommelig trance/uddrive dæmoner; i karismatiske kristne kredse kendes denne trance sommetider under begrebet, at være ramt af helligånden. Det er også i denne trance tilstand at mange mirakuløse helbredelser finder sted.

Lovsang er således betegnende for en bred vifte af religiøse sange, med forskellige formål, men altid indenfor sammenhængen, tilbedelse, lovprisning og henvendelse til en eller flere guder.

Eksterne henvisninger 
 http://www.lovsang.dk

 
Poesi
Liturgi
Henrik Gertsen

Henrik Gertsen (død 18. oktober 1368) var biskop for Roskilde Stift.

Der vides ikke noget sikkert om Henrik Gertsen, før han 1350 blev biskop efter Jacob Poulsen. At han blev valgt til dennes efterfølger, skyldes sandsynligvis den beredvillighed, hvormed han 21. november 1350 overlod kong Valdemar Atterdag Københavns Slot og by sammen med sit gods i Serridslev og en mølle for resten af sin (bispens) levetid. Vi finder ham da også bestandig som en trofast ven af kongen, meget anvendt i statssager og meget føjelig over for kongens ønsker. Da Valdemar i 1352 drog til Tyskland, var Henrik Gertsen en af de 5 statholdere, som skulle styre landet i kongens fraværelse. Året efter døbte han Margrethe Valdemarsdatter (den senere Margrete 1.), i 1356 førte han forsædet i den af Valdemar nedsatte kommission, der skulle lave forslag til foranstaltninger af landøkonomisk interesse, i 1357 overdrog han kongen sine besiddelser i Ars Herred, 1362 forhandlede han på kongens vegne i Lübeck, og i 1366 i Stralsund. Sidstnævnte år følte han sig imidlertid så svækket af alderdom og svagelighed, at han fik tilladelse af paven til at antage en præst til medhjælper. Han døde 18. oktober 1368 og blev begravet i Roskilde Domkirke, til hvilken han havde skænket betydeligt gods, samtidig med at han i kirken lod opføre et alter til ære for Sankt Anna.

Kilder 

 
 Jacob Langebek (udgiver): Scriptores rerum Danicarum VII, 154. 161.

Biskopper over Roskilde Stift
Førreformatoriske katolske biskopper fra Danmark
Danskere i 1300-tallet
Abeona

Abeona er i den romerske mytologi gudinde for beskyttelse af børn, der for første gang forlader deres forældres hjem.

Abeona var en af et antal af romerske di indigetes – indfødte guder og gudinder der prædaterede de mange senere importerede og synkretistiske guder.

Referencer 
 Grimal, Pierre (1986). The Dictionary of Classical Mythology (p. 231). Oxford: Basil Blackwell. .

Romerske gudinder
Barndomsgudinder
Aeternitas

Aeternitas er i den romerske mytologi gudinde for evigheden. Hun var symboliseret ved Fugl Føniks eller en orm/slange der rullet sammen i en cirkel bider sin egen hale (Ouroboros).

Romerske gudinder 
Tids- og skæbnegudinder
Alemonia

Alemonia (også Alemona) er i den romerske mytologi gudinde med ansvar for beskyttelse af fostre i livmoderen. Ældre romersk mytologi fokuserede på gensidige og komplekse relationer mellem guder og mennesker. I dette fastholdt romerne en stor mængde af guddomme med usædvanligt specifikke ansvarsområder. En undergruppe af guder tog sig af områderne omkring barndom og opvækst. I dette felt blev Alemonias ansvarsområde beskyttelse af det ufødte barn.

Romerske gudinder
Barndomsgudinder
Frugtbarhedsgudinder
Jack Wong Sue

Jack Wong Sue (12. september 1925 – 16. november 2009) også kendt som Jack Sue var en australsk soldat, musiker og forfatter fra Perth. Wong Sue var medlem af Z Force (også kendt som Z Special Unit), under Anden Verdenskrig.

Krigen 
Efter udbruddet af Stillehavskrigen var Wong Sue 16 år. Han fik en hvid fjer, en hvid fjer har været et traditionelt symbol for fejhed, anvendt, især inden for den britiske hær og i lande, der er forbundet med det britiske imperium, siden det 18. århundrede. Efter flere år forsøgte Wong Sue at slutte sig til Royal Australian Navy, da han fyldte 18 år. Han hævdede, at han blev afvist på grund af racisme på grund af hans kinesiske afstamning. Selv om de australske væbnede styrker ikke havde en officiel politik, der afviste ikke-hvide ansøgere, det er bevis for at diskrimination skete. Den 25. september 1943 blev Wong Sue optaget i Royal Australian Air Force (RAAF), 
På grund af hans asiatiske udseende og flydende malaysisk og kinesisk, blev Wong Sue bedt om at slutte sig til den allierede efterretningstjeneste,

Han nåede en rang af sergent og blev dekoreret med Distinguished Conduct Medal (DCM).

Efter krigen 
Wong Sue blev hjemsendt fra RAAF den 21. januar 1946, hvorefter han vendte tilbage til Perth. Derefter åbnede han en butik til dykkerudstyr. Wong Sue har senere instrueret og rådgivet medlemmer af den australske hærs SAS Regiment.

I 2001 udgav han bogen Blood on Borneo, et minde af sin værnepligt. Han udgav også Ghost of the Alkimos

I 2006 blev Wong Sue tildelt Medal of the Order of Australia, "For tjeneste for samfundet, især gennem bevaring og registrering af militær og maritim historie."

Død 
Wong Sue døde på Perth Hospital, i en alder af 84 år, den 16. november 2009

Referencer 

Militærfolk
Musikere fra Australien
Personer fra Perth
Arthur Kornberg

Arthur Kornberg (3. marts 191826. oktober 2007) var en amerikansk biokemiker, der vandt Nobelprisen i fysiologi eller medicin i 1959 for sin opdagelse af "de mekanismer i den biologiske syntese af deoxyribonukleinsyre (DNA)" sammen med Severo Ochoa. Han uddannede sig til læge på University of Rochester i 1941. I 1953 blev han professor på Washington University og i 1959 flyttede han til Stanford University. I 1956 isolerede han for første gang et DNA polymeriserende enzym, i dag kendt som DNA polymerase I.

Referencer 

Biokemikere
Nobelprismodtagere i medicin
Videnskabsfolk fra USA
Nobelprismodtagere fra USA
Ansatte ved Stanford University
Jules Lefebvre

Jules Joseph Lefebvre (født 14. marts 1834 i Tournan-en-Brie, Seine-et-Marne, død 24. februar 1912 i Paris) var en fransk maler, mest kendt som figurmaler.

Lefebvre kom ind på kunsthøjskolen École nationale supérieure des Beaux-Arts i Paris 1852 og blev elev af Léon Cogniet. Ni år senere vandt han den prestigefyldte Prix de Rome. Fra 1855 til 1898 udstillede han 72 portrætter i Parisersalonen. I 1891 blev han medlem af Académie des Beaux-Arts.
 
Han var lærer ved Académie Julian i Paris, hvor han af de fleste af sine omkring 1.500 elever blev regnet som en sympatisk og klog lærer. Af hans elever kan nævnes William Hart, Georges Rochegrosse, Félix Vallotton, Childe Hassam, Edmund C. Tarbell, John Henry Twachtman, John Noble Barlow, Augustus Kenderdine, Irene E. Parmelee og Charles A. Platt.

Væsentlige milesten 
 1853 Studerende ved École des Beaux-Arts
 1859 Andenplads ved Prix de Rome
 1861 Hans Priamos' død vandt Prix de Rome
 1870 Professor ved Académie Julian
 1870 Légion d'honneur-officer, fra 1898 kommandør
 1891 Medlem af Académie des Beaux-Arts

Værker 
Mange af Lefebvres værker er figurmalerier af smukke kvinder.

Udvalgte værker

Eksterne henvisninger 

 Art Renewal Centre – Lefebvre Gallery 
 TheARTwerx – Lefebvre Gallery

Malere fra Frankrig
Kommandører af Æreslegionen
Modtagere af Prix de Rome for maleri
Franskmænd i 1800-tallet
Franskmænd i 1900-tallet